Prindërit e rinj përballen me sfida
Ndonëse është një nga periudhat më të lumtura të jetës, rritja e një fëmije është gjithashtu një nga sfidat më të mëdha
William dhe Kate do të kenë ndihmë të mjaftueshme për foshnjen e tyre të parë, por të jesh pjesë e familjes mbretërore nuk do të thotë se është e lehtë të ambjentohesh me një anëtar të ri që i shtohet familjes. Të gjithë prindërit e rinj përballen me një numër sfidash që fillojnë zakonisht me gjumin. Shumica e prindërve thonë se të rrisësh fëmijë është gjëja më me vlerë në botë. Të shohësh foshnjen të zhvillohet është një burim i vazhdueshëm gëzimi dhe një e qeshur e vetme, mund të të heqë lodhjen e një nate pa gjumë. Por ndonëse është një nga periudhat më të lumtura të jetës, rritja e një fëmije – veçanërisht për herë të parë – është gjithashtu një nga sfidat më të mëdha. Annabel Cundell dhe bashkëshorti i saj Michael, janë prindër të Tabita-s që ka lindur në dhjetor 2012. Annabel thotë se sado të përgatitesh, vetëm kur fëmija vjen në jetë fillon të mësosh se çfarë duhet të bësh. Përveç të qënurit nënë e re, Anabel planifikoi dasmën dhe muajin e mjaltit. Tabita ishte pesë muajsh. Ajo thotë se sfida më e madhe është të jesh prind 24 orë në ditë, 7 ditë në javë. Sekreti për ta përballuar këtë, beson ajo, që të dy prindërit të bashkëpunojnë, të ndihmojnë njëri-tjetrin dhe t'i njëri-tjetrit mundësinë për t'u çlodhur. Megjithë disa muaj përgatitjesh, prindërit për herë të parë shpesh ndjehen sikur nuk kanë mësuar asgjë kur lind fëmija. Të mësohesh me mungesën e gjumit është vetëm një nga sfidat për prindërit e rinj. Shumë çifte thonë se stresohen pasi nuk janë të sigurtë nëse po bëjnë atë që duhet. Kur nënat e reja lindin, ato ndjehen të izoluara dhe të vetmuara dhe kjo mund të sjell simptoma depresioni. Rachael Dobson e di mirë sa shkatërrues mund të jetë ky depresion. Ajo ka vuajtur prej tij tre vjet me radhë, pas lindjes së djalit, Andreas. Nëna 24 vjeçare po mëkëmbet tani – falë mbështetjes nga familja dhe miqtë – por rrugëtimi i saj ka qënë i vështirë. Dobson nuk është e vetme. Gati 15 përqind e grave në Britani njoftohet se vuajnë nga depresioni pas lindjes, por mjekët mendojnë se kjo shifër mund të jetë shumë më e lartë. National Childcare Trust (NCT) është një organizatë bamirësie në Britani që ofron ndihmë, këshillë dhe trainim për prindërit e rinj dhe që praktikon gjithashtu profesionistë të kujdesit për fëmijët. Këshilltarja e saj, Elizabeth Duff thotë se është jetike që prindërit e rinj të dinë se për ta ka mbështetje dhe se nuk ka përse të mos kërkojnë ndihmë nga familja dhe shoqëria. Organizata e bamirësisë i vë në kontakt me njeri-tjetrin prindërit e rinj në komunitetet e tyre. Shumë grupe qëndojnë miq dhe i japin mbështetje njëri-tjetrit gjatë muajve të parë. Shumë të tjerë qëndrojnë miq përjetë duke ndarë përvojën e rritjes së fëmijëve të tyre. Annabel thotë se të jesh pjesë e një grupi është një mbështetje e madhe për prindërit e rinj. Megjithëse rritja e fëmijëve mund të mos jetë gjithmonë e lehtë, shumica e prindërve thonë se nuk do ta ndërronin këtë detyrë me asgjë tjetër në botë.